इतना जरूर है कि उन्होंने व्यक्तिगत रूप से जरूर कीमत वसूली। इसका उदहारण 1989 कर चुनाव है। राजीव गांधी की सरकार पर बौफोर्स तोप दलाली को लेकर वीपी सिंह बयानों के गोले दाग रहे थे। सरकार जनता में विश्वसनीयता खो चुकी थी। दूसरी ओर राम मंदिर आंदोलन पूरे उफान पर था। सांप्रदायिक दंगों की आग में उत्तर प्रदेश के कई शहर जल रहे थे। राममंदिर पर राजीव गांधी की दोगली नीतियों और मलियाना और हाशिमपुरा में पुलिस और पीएसी की ज्यादती के कारण मुसलमानों का कांग्रेस से मोह भंग हो गया था। वे वीपी सिंह को अपने रहनुमा के तौर पर देख रहे थे। मरहूम अब्दुल्ला बुखारी ने मुसलमानों का रुख देखा, तो मुसलमानों से जनता दल को वोट देने की अपील कर दी। समर्थन देने की एवज में उन्होंने जनता दल सरकार से पूरी कीमत वसूली। अपने आदमियों को राज्यसभा में भेजा और जामा मस्जिद पचास लाख रुपये का अनुदान लिया। उन रुपयों का बुखारी परिवार ने क्या किया, यह आज तक किसी को पता नहीं है। यह पूछने की हिम्मत न तो किसी की हुई और न हो सकती थी।